DEĊIŻJONI TAL-KUMMISSJONI
ta' l-1 ta' Frar 2006
li temenda d-Deċiżjoni 2005/393/KE dwar żoni ristretti fir-rigward tal-bluetongue fi Spanja u l-Portugall
(innotifikata taħt dokument numru C(2006) 180)
(Test b'rilevanza għaż-ŻEE)
(2006/64/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/75/KE ta' l-20 ta' Novembru 2000 li tistabbilixxi dispożizzjonijiet speċifiċi għall-kontroll u l-eradikazzjoni tal-bluetongue (1), u b'mod partikolari l-Artikolu 8(2)(d), l-Artikolu 8 (3) u t-tielet paragrafu ta' l-Artikolu 19 tagħha,
Billi:
(1)
Id-Direttiva 2000/75/KE tistabbilixxi regoli u miżuri ta' kontroll biex jiġi kkumbattut il-bluetongue fil-Komunità, inkluż it-twaqqif ta' żoni ta' protezzjoni u ta' sorveljanza u projbizzjoni fuq l-annimali li jħallu dawn iż-żoni.
(2)
Id-Deċiżjoni tal-Kummissjoni 2005/393/KE tat-23 ta' Mejju 2005 dwar żoni ta' protezzjoni u ta' sorveljanza fir-rigward tal-bluetongue u kundizzjonijiet li japplikaw għall-movimenti minn jew ġewwa dawn iż-żoni (2) tipprevedi d-demarkazzjoni taż-żoni ġeografiċi globali fejn iż-żoni ta' protezzjoni u ta' sorveljanza (iż-żoni ristretti) għandhom jiġu stabbiliti mill-Istati Membri fir-rigward tal-bluetongue.
(3)
Spanja u l-Portugall infurmaw lill-Kummissjoni li l-virus tas-serotip 4 nstab li qed jiċċirkola f'numru ta' żoni periferali taż-Żona ristretta E.
(4)
Għalhekk, iż-żoni ristretti għandhom jiġu estiżi u għandha titqies id-data disponibbli dwar l-ekoloġija ta' l-organiżmu li jservi ta' trażmettitur u l-iżvilupp ta' l-attività ta' l-istaġjun tiegħu.
(5)
Għalhekk, id-Deċiżjoni 2005/393/KE għandha tiġi emendata skond dan.
(6)
Il-miżuri previsti f'din id-Deċiżjoni huma f'konformità ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Fl-Anness I tad-Deċiżjoni 2005/393/KE, il-listi taż-żoni ristretti f'Żona E, li għandhom x'jaqsmu ma' Spanja u l-Portugall, jinbidlu b'dan li ġej:
“Spanja:
-
Il-provinċja ta' Cádiz, Málaga, Sevilla, Huelva, Córdoba, Cáceres, Badajoz, Toledo u Ciudad Real
-
Il-provinċja ta' Jaen (comarcas ta' Jaen, Andujar, Alcala la Real, Huelma, Linares, Santiesteban del Puerto, Ubeda)
-
Il-provinċja ta' Avila (comarcas de Arenas de San Pedro, Candelada, Cebreros, Las Navas del Marques, Navaluenga, Sotillo de la Adrada)
-
Il-provinċja ta' Salamanca (comarcas ta' Bejar, Ciudad Rodrigo u Sequeros)
-
Il-provinċja ta' Madrid (comarcas ta' Aranjuez, El Escorial, Grinon, Navalcarnero u San Martin de Valdeiglesias)”
“Il-Portugall:
-
Id-Direzzjoni Reġjonali ta' l-Agrikultura ta' Algarve: il-concelhos kollha
-
Id-Direzzjoni Reġjonali ta' l-Agrikultura ta' Alentejo: il-concelhos kollha
-
Id-Direzzjoni Reġjonali ta' l-Agrikultura ta' Ribatejo e Oeste: il-concelhos ta' Almada, Barreiro, Moita, Seixal, Sesimbra, Montijo, Coruche, Setúbal, Palmela, Alcochete, Benavente, Salvaterra de Magos, Almeirim, Alpiarça, Chamusca, Constância, Abrantes u Sardoal.
-
Id-Direzzjoni Reġjonali ta' l-Agrikultura ta' Beira Interior: il-concelhos ta' Penamacor, Fundão, Oleiros, Sertã, Vila de Rei, Idanha-a-Nova, Castelo Branco, Proença-a-Nova, Vila Velha de Rodão u Mação.”
Artikolu 2
Din id-Deċiżjoni għandha tapplika mis-7 ta' Frar 2006.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, l-1 ta' Frar 2006.